| Dólar de prata do 50 aniversario doMonte Rushmore |
| --- |
|  |  |
| A/: Vista do Monte Rushmore; debaixo, pólas de loureiro. Data e marcas de gravador (MWS e CYM). 
Lendas: LIBERTY / GOLDEN ANNIVERSARY / MOUNT RUSHMORE NATIONAL MEMORIAL / IN GOD WE TRUST | R/: Gran Selo dos EEUU con raios de sol sobre o contorno do país. Marcas de ceca e gravador (FG).
Lendas: UNITED STATES OF AMERICA / SHRINE OF DEMOCRACY / E PLURIBUS UNUM / ONE DOLLAR |
| * **Valor**: 1 dólar.
* **Gravador**: M. Somogyi e C. Y. Martin (anv.) e Frank Gasparro (rev.).
* **Datas de emisión**: 1991
* **Ceca**: *US Mint*: Cecas de Filadelfia (P) e de San Francisco (S).
* **Tiraxe**: 871.558 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata do 50 aniversario do Monte Rushmore** é unha moeda conmemorativa, non circulante, emitida pola Casa da Moeda dos Estados Unidos en 1991 e cuñada polas Casas da Moeda de Filadelfia e de San Francisco.

Esta moeda dun dólar foi autorizada pola Lei 101-332, do 16 de xullo de 1990, pola que se dispuxo a emisión dunha serie de moedas en homenaxe ao Monte Rushmore, en conmemoración do seu 50 aniversario.

Xunto coa moeda dun dólar de prata, as moedas que completan a serie conmemorativa ao abeiro da mesma lei son a de cinco dólares de ouro e a de medio dólar, de cobre revestido con níquel.

Deseño
------

O Monte Rushmore nunha perspectiva semellante á reproducida no anverso da moeda conmemorativa.
No anverso da moeda, obra de Marika Somogyi e C. Y. Martin, represéntase unha vista da ladeira do Monte Rushmore cos bustos dos presidentes George Washington, Thomas Jefferson, Theodore Roosvelt e Abraham Lincoln, esculpidos por Gutzon Borglum. Por baixo deste motivo hai dúas pólas de oliveira atadas cunha cinta co lema IN GOD WE TRUST ("En Deus confiamos"), e na parte superior a palabra LIBERTY ("Liberdade"). As lendas alusivas ao motivo conmemorado son GOLDEN ANNIVERSARY / MOUNT RUSHMORE NATIONAL MEMORIAL.

Pola súa banda, o reverso, obra do gravador da *US Mint* Frank Gasparro, reproduce unha composición do Gran Selo dos Estados Unidos cuns raios de sol e sobre o contorno dos Estados Unidos, cunha estrela situada no lugar do Monte Rushmore e a inscrición SHRINE OF DEMOCRACY ("Santuario da democracia"). Este motivo do reverso está rodeado polas lendas alusiva ao nome do país e ao valor facial da moeda, así como o lema E PLURIBUS UNUM.

Produción e comercialización
----------------------------

A lei que autorizou a emisión deste dólar conmemorativo prevía unha tiraxe máxina de dous millóns e medio de exemplares. A moeda produciuse na Casa da Moeda de Filadelfia na súa versión estándar, en tanto que a Casa da Moeda de San Francisco se encargou da cuñaxe das moedas con acabamento especial (*proof*). A moeda foi presentada e posta ao dispor do público o día 15 de febreiro de 1991, no transcurso dunha cerimonia celebrada no Teatro Ford, en Dacota do Sur.

A súa produción foi de 133.139 moedas na súa condición estándar e 738.419 en versión *proof*, o que fai un total de 871.558 exemplares.

A moeda comercializouse aos prezos de 26 dólares en condición estándar e 31 en *versión proof*. Consonte a lei que autorizou esta emisión, a metade dos beneficios acadados coa súa comercialización foron destinados á Mount *Rushmore National Memorial Society*, de Black Hills, Dacota do Sur, para a ampliación e o mantemento do Monte Rushmore, e a e outra metade ingresou no fondo xeral do Tesouro, co fin de reducir a débeda nacional.

Notas
-----

1. 1 2 3  "Public Law 101-332 - JUL. 16, 1990". *Govinfo.gov*
2. 1 2 3 4 5 6  "Mount Rushmore Golden Anniversary Dollar". *United States Mint*.
3. 1 2  "Historical Commemorative Coin Sales Figures: 1991 Mount Rushmore Anniversary". *United States Mint*.
4. 1 2 3 4 5 6 7  "1 Dollar Mount Rushmore". *Numista.com*

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "1991 Mount Rushmore Silver Dollar" (*ModernCommemoratives.com*)